MOKANDA NA PAULO NA LIBOSO
EKOMELAKI YE
Mbɔte na biso, Paulo, na Silwana, na Timote, na bino ekelesia na Batesalɔniki oyo ejali kati na Njambe Tata mpe na Nkolo Yesu Masiya. Ngɔlu, na kimia, éjala na bino.
Ntina na Matɔndi na Paulo
2 Tokopesaka Njambe matɔndi na mpɔ na bino yɔsɔ ntango yɔsɔ, kokanisaka bino kati na mabɔndeli na biso. 3 Na kotika te tokokanisaka misala na bino na kondima, na bwale na bino na bolingo, na mpiko na bino na elikia na Nkolo na biso Yesu Masiya liboso na Njambe Tata na biso. 4 Toyebi, Bandeko balingami na Njambe, ete bopɔnami, 5 mpe ete Nsango Malamu na biso esili kojala kati na bino bobele na maloba te, kasi na nguya, na Molimo Mosato, na kosɔsɔla mpenja; mpɔ boyebi motindo ejalaki biso kati na bino na mpɔ na bino. 6 Bino mpe bosili kojala bayokoli na biso mpe na Nkolo, wana esilaki bino koyamba maloba yango na mpasi mingi mpe na esengɔ na Molimo Mosato. 7 Bongo bosili kojala elakiseli na bandimi yɔsɔ kati na Makedɔnia mpe na Ɛla.
8 Mpɔ ete Maloba na Nkolo mabimaki na bino kopalangana bobele na Makedɔnia na Ɛla te, kasi kondima na bino na Njambe esili koyebana na bisika yɔsɔ, bongo najali na bosenga na kosolola mpɔ na yango te. 9 Mpɔ ete bamosusu bakosoolaki na ntina na biso ete tojuaki enyangeli mpenja kati na bino, mpe ete botikaki bikeko kobongwa epai na Njambe mpɔ na kosalela ye Njambe na bomɔi mpe na sɔlɔ, lokola baombo, 10 mpe mpɔ na kotalela Mwana na ye na Likolo, oyo ye asekwisaki kati na bakufi, ye Yesu Mokosoli na biso na nkele na Njambe ekoya.
Mitindo na Bantoma
Bino mpenja boyebi, Bandeko, ete koya na biso epai na bino ejalaki mpamba te. 2 Kasi boyebi ete esili biso kojua mpasi mpe matioli kuna na Filipi, tojuaki molende kati na Njambe mpɔ na kosolola na bino Nsango Malamu na Njambe, ata batemelaki biso mingi. 3 Mpɔ ete toli na biso ebimaki na bokosi te, sɔkɔ na bosɔtɔ te, sɔkɔ na mayele mabe te. 4 Kasi pelamɔkɔ Njambe amekisaki biso, ete ápesa Nsango Malamu na mabɔkɔ na biso, tokosololaka bobele bongo, tokomekaka kosepelisa bato te, kasi Njambe Momeki na mitema na bato.
5 Mpɔ ete boyebi ete toyaki na maloba na kokumisa bato sɔkɔ moke te, sɔkɔ na bokosi mpɔ na kolula bilɔkɔ te, (Njambe akotatola boye), 6 sɔkɔ koluka lokumu na bato epai na bino te, sɔkɔ na bamosusu te; ata tokokaki nde kojala na kilo lokola Bantoma na Masiya. 7 Kasi tojalaki bato na malembe na kati na bino, lokola mama oyo ajali kobɔkɔla bana na ye. 8 Bongo esili biso kojua mposa mingi na bino, toyebaki nde kosepela kokabela bino bobele Nsango Malamu na Njambe te kasi bomɔi na biso mpenja lokola, mpɔ ete bojalaki balingami na biso.
9 Mpɔ ete bokanisi naino, Bandeko, mosala mpe bwale na biso. Ejalaki biso kosala mosala butu na moi ete tójala mikumba na moto mɔkɔ na bino te, tosakwelaki bino Nsango Malamu na Njambe. 10 Bino mpe bojali batatoli, na ye Njambe lokola, ete tojalaki epai na bino bandimi, na bobulami, na sembo, 11 na kojanga makambo na kopamelama. Boyebi mpe ete topesaki bino yɔsɔ toli lokola tata akopesaka bana na ye yango, tobɔndisaki bino; 12 tolakisaki bino makasi ete bótambolaka na etambweli ebɔngi na Njambe Mobiangi na bino kati na bokonji mpe nkembɔ na ye mɔkɔ.
Mpɔ na Minyɔkɔ na Batesalɔniki
13 Yango wana mpe biso tokotikaka kopesaka Njambe matɔndi te, mpɔ ete wana eyokaki bino Maloba na Njambe na monɔkɔ na biso, boyambaki yango lokola maloba na bato te, kasi lokola Maloba na Njambe sɔlɔ, makosalaka mpe na mitema na bino bandimi. 14 Mpɔ ete bino Bandeko, bojalaki bayokoli na bikelesia na Njambe kati na Masiya Yesu bijali na Yuda; mpɔ ete bino bojuaki monyɔkɔ na motindo mɔkɔ na mabɔkɔ na bato na bino na mboka, pelamɔkɔ bango bajuaki na mabɔkɔ na Bayuda. 15 Bayuda yango babomaki Nkolo Yesu, na Basakoli, mpe babenganaki biso. Bajali basepelisi na Njambe te; bajali mpe bayini na bato yɔsɔ. 16 Bakomekaka kopekisa biso kosolala na Bapakano, na ntina ete bábikisama te. Bongo bakokokisaka masumu na bango ntango yɔsɔ; nde nkele na Njambe esili kokwela bango nye.
17 Nde biso, Bandeko, awa esili biso kokabwana na bino mwa ntango moke na njoto nde na motema te, toleki koyoka mposa mingi mpenja ete tómɔna bilongi na bino. 18 Yango wana tolingaki kokómela bino, ee ngai Paulo nalingaki boye mbala na mbala, kasi Satana ajalaki kopekisa biso. 19 Mpɔ ete elikia na biso, sɔkɔ esengɔ na biso, sɔkɔ motole na biso na komikumisa ejali elɔkɔ nini, ¿ bobele bino na liboso na Nkolo na biso Yesu kati na Koya na ye te ? 20 Ntina ete bino bojali nkembɔ na biso, na esengɔ na biso.
Mpɔ na Mobembo na Timɔte
Yango wana toyebaki kokanga mitema lisusu te, totikalaki biso mpenja na Atene, totindaki Timɔte Ndeko na biso, mosaleli na Njambe kati na Nsango Malamu na Masiya mpɔ na kosunga bino mpe mpɔ na koyikisa bino mpiko na kondima na bino, 3 na ntina ete moto te áninganaka mpɔ na minyɔkɔ oyo. Boni boyebi ete makambo oyo mapɔnami mpɔ na biso : 4 mpɔ ete wana ejalaki biso kati na bino tokebisaki bino ete : Etikali moke tokonyɔkɔlama ; boyebi mpe ete ebimaki bobele bongo. 5 Yango wana ngai mpe nalingaki kojala na motema na likolo lisusu te, natindaki koyeba mpɔ na kondima na bino. Nabangaki sɔkɔ momeki asili komeka bino, mpe mosala na biso esili kojala mpamba.
6 Nde awa esili Timɔte kolongwa na bino koya mboka na biso, apesi biso nsango malamu na kondima na bino mpe bolingo na bino. Ayebisi biso mpe ete bokokanisaka biso ntango yɔsɔ na makanisi malamu, mpe ete bojali na mposa na komɔna biso, pelamɔkɔ ejali biso na mposa na komɔna bino. 7 Yango wana tobɔndami kati na nkaka mpe mpasi na biso, mpɔ na bino Bandeko, na ntina na kondima na bino. 8 Mpɔ ete sasaipi tojali na bomɔi mpenja, awa etemi bino ngwi kati na Nkolo.
9 Mpɔ ete awa ejali biso kosepela na esengɔ mingi boye mpɔ na bino na miso na Njambe na biso, ¿ tópesa Njambe matɔndi mpɔ na bino na motindo nini? 10 Butu na moi tokosengaka na mitema yɔsɔ mpenja ete tómɔnana na bino bilongi, mpe tókokisa bijangeli na kondima na bino.
11 Ye Njambe, Tata na biso, na Nkolo na biso Yesu, átambolisa biso na njela na mboka na bino ! 12 Mpɔ na bino, Nkolo álakisa bino koyikana mingi na kolingana mpe na bolingo mpɔ na bato yɔsɔ, na motindo mɔkɔ na bolingo na biso mpɔ na bino. 13 Bongo akolendisa mitema na bino ete bójala bule na kojanga makambo na kopamelama na miso na Njambe Tata na biso kati na koya na Nkolo na biso Yesu, na Babulami na ye yɔsɔ elɔngɔ.
Mpɔ na Bijaleli na Bandimi
Na nsima Bandeko, nalɔmbi bino, napesi bino toli kati na Nkolo Yesu, ete bótambolaka na motindo eyambaki bino na monɔkɔ na biso ete ekoki na bino kotambolaka bongo, mpɔ na kosepelisaka Njambe, ee ete bólekaka kotambolaka bongo. 2 Mpɔ ete boyebi malako mapesaki biso bino na nkombo na Nkolo Yesu.
3 Mokano na Njambe ejali boye: kobulama na bino; ete bótika pite ; 4 ete moto na moto na bino áyeba kojua mwasi na ye mɔkɔ, na bule mpe na lokumu ; 5 nde mpɔ na mposa na njoto lokola ekosalaka Bapakano baoyo bajangi boyebi na Njambe te. 6 Bósala bongo, mpe moto mɔkɔ áleka ndeko na ye te, sɔkɔ ájala na mposa na koleka ye na likambo oyo te. Mpɔ ete Yawe ajali Mobukanisi na makambo oyo yɔsɔ; tosili koloba na bino mpe kokebisa bino bobele bongo liboso. 7 Mpɔ ete Njambe abiangi biso mpɔ na bosɔtɔ te nde mpɔ na bule. 8 Na bongo mopengɔli na likambo oyo akopengɔlaka bato te kasi Njambe oyo akopesaka bino Molimo na ye Mosato.
9 Bojali na bosenga ete nákomela bino na ntina na kolingana na Bandeko te; mpamba te bino mpenja bosili kolakisama na Njambe mpɔ na kolingana; 10 lisusu bokosalaka bobele bongo mboka na Bandeko yɔsɔ kati na Makedɔnia mobimba.
11 Nde tobɔndeli bino Bandeko, ete bólekaka kosala bongo. Bótiaka mitema na bino makasi mpɔ na kojalaka na kimia, kotalaka makambo na bino mpenja, kosalaka mosala na mabɔkɔ na bino mpenja, pelamɔkɔ elaka biso bino; 12 na ntina ete bótambolaka na bijaleli malamu na miso na bato na libanda, mpe bójalaka na bosenga na elɔkɔ te.
Mpɔ na Koya na Masiya
13 Tojali na mposa Bandeko ete bóyeba makambo na ntina na balali, ete bójala na mawa lokola na bamosusu baoyo bajangi elikia te. 14 Mpɔ ete sɔkɔ tondimi ete Yesu akufi mpe asekwi, bongo mpe tondimi ete mpɔ na Yesu Njambe akojongisa balali na ye njela mɔkɔ. 15 Mpɔ ete tojali koloba boye mpɔ na monɔkɔ na Nkolo, ete biso bato na bomɔi, baoyo tokoumela na nse kino koya na Nkolo, tokojala liboso na balali te. 16 Mpɔ ete Nkolo ye mɔkɔ akokita na Likolo, na konganga, na mongongo na Mokolo-na-Banje, na kelelɔ na Njambe; mpe bakufi kati na Masiya bakosekwa liboso, 17 na nsima biso bato na bomɔi, baoyo tokoumela na nse, tokonetwa kati na mapata na bango esika mɔkɔ, kojuana na Nkolo kati na mipepe na Likolo. Bongo tokojala na Nkolo esika nɔkɔ libela. 18 Na boye bóbɔndanaka na maloba oyo.
Nde na ntina na ntango, na bilaka, Bandeko, bojali na bosenga ete nákomela bino te. 2 Ntina ete bino mpenja boyebi na malamu ete Mokɔlɔ na Nkolo ekoya lokola moyibi akoya na butu. 3 Sɔkɔ bakoloba ete: Kimia, na makambo malamu ! na ntango yango liwa ekokwela bango pwasa, lokola mpasi na kobota ekojua mwasi oyo ajali na libumu, bakoyeba kokima mpe te. 4 Nde bino Bandeko bojali kati na molili te ete ntɔngɔ ébimela bino lokola moyibi. 5 Mpɔ ete bino yɔsɔ bojali bana na kotana, bana na moi.
Biso tojali bato na butu te, tojali bato na molili te. 6 Na bongo tika tólalaka mpɔngi lokola na bamosusu te, kasi tókengelaka mpe tómisenjelaka. 7 Mpɔ ete bato na mpɔngi bakolalaka na butu, balangi bakolangaka mpe na butu. 8 Nde biso bato na moi tómisenjelaka, esili biso kolata kondima, na bolingo, lokola ebolo na ntolo, mpe elikia na lobiko lokola ekɔti. 9 Mpɔ ete Njambe apɔni biso liboso mpɔ na nkanda te, kasi mpɔ na kokwa lobiko mpɔ na Nkolo na biso Yesu Masiya oyo akufeli biso, 10 na ntina ete sɔkɔ tolongwi, sɔkɔ tolali, tójala na bomɔi na ye esika mɔkɔ. 11 Yango wana bósunganaka, bólendisanaka, pelamɔkɔ ekosalaka bino.
Maloba na Nsuka
12 Tojali kolɔmba bino Bandeko, ete bósɔsɔla bango bako- salaka mosala kati na bino, bajali mpe mikolo na bino kati na Nkolo, bakopesaka bino toli. 13 Bómemisaka bango mingi na bolingo mpɔ na mosala na bango. Bójalanaka na kimia.
14 Tobɔndeli bino Bandeko, ete bópesaka toli na bato na kilikili, bóyikisaka bakɔikɔi mpiko, bósungaka bato motau, bóyikelaka bato yɔsɔ mpiko. 15 Bókebaka ete moto mɔkɔ ájongisela moto mosusu mabe mpɔ na mabe te, kasi bólukaka biposa na kosalana malamu mpe na kosalela bato yɔsɔ malamu.
16 Bósepelaka ntango yɔsɔ. 17 Bótikaka kobɔndela te. 18 Bópesaka matɔndi na makambo yɔsɔ. Mpɔ ete mokano na Njambe mpɔ na bino kati na Masiya Yesu ejali bongo. 19 Bójimisaka Molimo te. 20 Bópengɔlaka bisakweli te. Bómekisaka makambo yɔsɔ. 21 Bósimbaka makambo malamu. 22 Bómipengwisaka na ndenge yɔsɔ na mabe. 23 Tika ete Njambe na kimia ye mɔkɔ ábulisa bino nye; mpe ete milimo na bino, na bomɔi na bino, na njoto na bino, bibatelama yɔsɔ mpɔ na kojanga makambo na kopamelama wana ekoya Nkolo na biso Yesu Masiya. 24 Mobiangi na bino ajali sembo, akosala mpe bongo.
25 Bandeko, bóbɔndelaka mpɔ na biso. 26 Bópesa Bandeko yɔsɔ mbɔte na lipwepwe na bule. 27 Najali kosimbisa bino ndai na Nkolo ete mokanda oyo étangamela Bandeko yɔsɔ.
28 Ngɔlu na Nkolo na biso Yesu Masiya éjala na bino.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn